Det kunne langt fra betale sig for en 32-årig mand, at han fiflede med sit kørselsfradrag. Nu er han idømt en bøde på 40.000 kroner ligesom han skal betale det beløb, han snød sig til, tilbage.

En 32-årig mand fra det sydlige Himmerland er ved Retten i Aalborg torsdag blevet idømt en bøde på hele 40.000 kroner. Det oplyser Anklagemyndigheden ved Nordjyllands Politi på Twitter. Bøden får han fordi han tilbage i 2015 og 2016 fiflede med sine skatteoplysninger så han samlet slap for at betale 72.620 kroner i skat som han ellers skulle.have betalt. Måden den 32-årige slap for at betale skat - eller fik skat tilbage - var ved at ændre oplysningerne vedrørende det meget brugte befordringsfradrag. 1,2 millioner bruger fradraget Befordringsfradraget er tilgængeligt for alle, der har mere end 12 kilometers kørsel fra deres hjem til deres arbejde og udgør en fradragsmæssigværdi i 2021 på 1,96 kroner per kørt kilometer - men gælder altså kun, hvis man tur/retur har 25 kilometers kørsel eller mere i forbindelse med transport til sin arbejdsplads. Hvert år benyttes fradraget af omkring 1,2 millioner danskere. Den 32-årige havde i 2015, står der i anklageskriftet, angivet sit kørselsfradrag til at udgøre 85.401 kroner mere end det reelt var. Derved snød han det offentlige for 28.336 skattekroner. Året efter gentog han sin ugerning ved at angive et befordringsfradrag der var 131.042 kroner højere end hvad der var virkelighed. På den måde slap han for at betale 44.284 kroner til skat. Samlet udgjorde den 32-åriges snyd altså 72.620 kroner som han nu skal betale tilbage til Skattestyrelsen. Derudover kommer så den bøde på 40.000 kroner som Retten i Aalborg idømte manden. Manden var tiltalt for at have overtrådt skattekontrollovens paragraf 82. Paragraffen har en straframme på op til halvandet års fængsel, men fordi manden var tiltalt efter paragraffens stykke 3 om grov uagtsomhed er straffen bøde.